open-index/open-wikipedia-markdown huggingface dataset:
Rėkenas

**Rėkenas** () – kaimas vidurio rytų Vokietijoje, Saksonijos-Anhalto žemėje, šalia Liuceno miesto (2009 m. prie jo prijungtas). Žinomas dėl to, jog čia gimė filosofas Frydrichas Nyčė.

## Istorija
Vietovė pirmą kartą paminėta šaltiniuose 1232 m., tačiau apgyvendinta buvo daug anksčiau (ankstesni gyventojai buvo sorbai). Viduramžiais gyvenvietė buvo susieta su Vidurio Vokietijos istorijos įvykiais, nes ji yra netoli dviejų kilometrų atstumu esančio Liuceno miesto.

1632 m. lapkričio 15 d., Švedijos karaliaus Gustavo Adolfo kariuomenė netoliese kovėsi Liuceno mūšyje.

## Galerija


KircheBothfeld.jpg|
Dorfbild_von_Röcken.jpg|
Röcken_Kirche_und_Gräber.jpg|
Kohlebeschickungsanlage_Roecken.jpg


## Žinomi žmonės
Žinomiausias gyventojas buvo filosofas Frydrichas Nyčė, gimęs 1844 m. spalio 15 d. Jis įgijo pasaulinį šlovę savo kūriniais ir buvo palaidotas 1900 m. rugpjūčio 28 d.

## Nuorodos
* Die Gedenkstätte auf der offiziellen Seite der Stadt Lützen
Bliūdelis (Molėtų r., Suginčių sen.)

**Bliūdelis** – ežeras Lietuvoje, Molėtų rajone, 2 km į pietryčius nuo Kuktiškių, Kuktiškių miške, paribyje su Utenos rajonu. Ežero ilgis iš šiaurės vakarų į pietryčius – 0,13 km, plotis – iki 0,09 km. Altitudė 157,1 m. Krantai žemi, pelkėti, ištisai apaugę medžiais. Pietinė ir rytinė pakrantės kalvotos. Šiaurėje išteka upeliukas link Vyžintos upės (Žeimenos upės baseinas).

## Šaltiniai
Kesvilis

**Kesvilis** () – Šveicarijos miestelis Turgau kantone. Įsikūręs šalies šiaurės rytuose, paribyje su Vokietija, prie Bodeno ežero, apie 80 km į šiaurės rytus nuo Ciuricho.

2018 gruodžio 31 d. duomenimis, turėjo 991 gyventoją. 2000 m. tarp vietos žmonių 28,7% buvo Romos katalikai, 50,6% – reformatai, 5,53% priklausė kitoms krikščioniškoms bažnyčioms, 2,24% buvo musulmonai.

## Istorija

Kesvilis pirmą kartą paminėtas 817 m. kaip *Chezzinwillare*. IX a. Kesvilio žemės priklausė Šv. Galo vienuolynui. XIII a. Miunsterlingeno abatija įgijo teises į miestelį. Nuo vėlyvųjų viduramžių iki 1798 m. Kesvilis buvo valdomas Šv. Galo abatijos. 1429 m. Miunsterlingeno vienuolynas leido statyti koplyčią. 1529 m. parapija (įskaitant *Dozwil* ir po 1588 m. įtrauktą *Uttwil*) atsivertė į reformaciją.

XIX a. didžioji vietinės ekonomikos dalis buvo daugiausia susijusi su žemės ūkiu, vynuogininkyste ir žuvininkyste, nors kaime taip pat buvo ir nedidelių audimo, prekybos įmonių. Vystėsi galvijų ir pieno ūkiai, daugėjo vaismedžių sodų. 1870 m. nutiestas kelias * Seetalbahn*, bet jis kaimui mažai pridėjo augimo. Iki 1900 m. čia buvo keletas siuvinėjimo įmonėlių.

XXI a. pradžioje atsivėrė graikinių riešutų perdirbimo įmonė „Matzingen AG“, kurioje 2005 m. dirbo 85 darbuotojai. Daugelis kitų darbo vietų buvo susiję su vaisių ir uogų ūkiais, buvo puoselėjamas medelynas („Roth Pflanzen AG“).

## Žinomi žmonės

* Kesvilyje gimė moderniosios psichologijos ir psichoterapijos kūrėjas Karlas Gustavas Jungas (1875–1961).

## Nuorodos

* Oficiali svetainė
Marbachas prie Nekaro

**Marbachas prie Nekaro** () – miestas pietų Vokietijoje, Badeno-Viurtembergo žemėje, prie Nekaro upės. Artimiausi didesni miestai yra Liudvigsburgas ir Štutgartas (už 25 km).

## Istorija
Marbachas žinomas kaip klasikinio poeto ir dramaturgo Frydricho Šilerio gimtinė.

Miestas turi vaizdingą centrą, kuriame yra kelios bažnyčios (senesnė – nuo XVI a.) Ir daugybė istorinių namų, įskaitant namą, kuriame gimė Šileris.

## Galerija


MarbachSchillerhaus.jpg|Šilerio gimtasis namas
MarbachTobiasMayer.jpg|Tobias Mayer gimtasis namas
RielingshausenRathausplatz.jpg|Bažnyčia


## Nuorodos
* www. Schillerstadt-Marbach.de Miesto svetainė
Konvoliucinis neuroninis tinklas

**Konvoliucinis neuroninis tinklas** – dirbtinio neuroninio tinklo rūšis, dažniausiai taikoma kompiuterinės regos srityje, t. y., vaizdų atpažinimui, objektų radimui ir identifikavimui nuotraukose ir panašiai.

Pradedant nuo 2012 metų, kai konvoliucinis neuroninis AlexNet tinklas ženkliai aplenkė daug metų dominavusius klasikinius kompiuterinės regos algoritmus atliekant vaizdų klasifikavimo ImageNet užduotį, didelė dalis kompiuterinės regos užduočių praktikoje atliekama būtent šio tipo neuroniniais tinklais.

Pradinė konvoliucinių neuronų tinklų struktūra ir veikimas buvo įkvėpti smegenyse vykstančių vaizdo atpažinimo procesų, tačiau techninis šio metodo įgyvendinimas gamtoje ir kompiuteriuose skiriasi.

## Šaltiniai
Bliūdys

**Bliūdys** arba **Vienavalkšnis** – ežeras Lietuvoje, Molėtų rajone, 4,5 km į pietryčius nuo Kuktiškių, Pavyžinčio miške. Ežero ilgis iš šiaurės į pietus – 0,16 km, plotis – iki 0,09 km. Altitudė 154,5 m. Krantai žemi, plačiai užpelkėję, ištisai apaugę medžiais. Šiaurės rytuose išteka upelis link Vyžintos upės (Žeimenos upės baseinas).

## Šaltiniai
Meskirchas

**Meskirchas** () – miestas pietų Vokietijoje, Badeno-Viurtembergo žemėje

## Istorija
1800 m. mieste vyko mūšiai tarp Prancūzijos revoliucionierių ir jų priešininkų vokiečių bei austrų pajėgų.

## Žymūs gyventojai
Meskirchas yra kompozitoriaus Conradin Kreutzer, arkivyskupo Conrad Gröber, rašytojo Georg Büchner Prize, rašytojo, eseisto Arnold Stadler bei filosofo Martin Heidegger gimimo vieta. 

Miesto pavadinimas taip pat susijęs su renesanso dailininku, kuris vadintas Meskircho meistru.

## Galerija


Meßkirch_Schloss_5.jpg|Renesanso epochos pilis
Meister_von_Meßkirch_Dreikönigsbild.jpg|Meistras iš Meskircho „Magų garbinimas“, 1538 m.


## Nuorodos
* www.messkirch.de Miesto svetainė
Želiazova Volia

**Želiazova Volia** () – kaimas centrinėje Lenkijoje, Mazovijoje. Žinomas kaip kompozitoriaus Šopeno gimtinė.

## Istorija
Pirmasis kartą kaimas šaltiniuose minimas 1579 m., kai pasikeitė dvaro savininkai.

XVIII a. pabaigoje dvaro savininkais buvo Luščevscai, o po to Paprocai (jų herbas – *Ogończyk*). Iš pastarųjų 1802 m. dvarą nupirko Skarbeko šeima. Skarbekų vaikų mokytoju kurį laiką buvo Frederiko Šopeno tėvas.

1810 m. gimė Frederikas Šopenas. Jo tėvai gyveno dvare iki 1810 m. spalio 1 d., kai ji nuolat persikėlė į Varšuvą.

Po Antrojo pasaulinio karo dvaro rūmuose buvo įkurtas Frederiko Šopeno atminimui skirtas muziejus. Pažymėtina, kad beveik visa tuo metu rodoma įranga niekada nebuvo susijusi su Šopeno šeima ir asmeniu. Remiantis naujausiais tyrimais buvo nustatyta, kad po Antrojo pasaulinio karo atstatytas interjeras neturėjo nieko bendro su kuklia tikrove, kuri buvo XIX a. pradžioje.

## Nuorodos
* ''Chopin’s Poland. Żelazowa Wola''
Bližonas

**Bližonas** – ežerėlis Lietuvoje, Molėtų rajone, 1,5 km į šiaurės rytus nuo Videniškių miestelio. Ežerėlis beveik apvalus, jo skersmuo ~ 0,085 km. Altitudė 113,6 m. Krantai žemi, plačiai užpelkėję, rytinis krantas apaugęs medžiais ir krūmais. Pakrantėse plyti pievos, krūmynai. Vakaruose išteka upelis link Šventosios upės intako Siesarties. Šalia įsikūręs Linučių kaimas.

## Šaltiniai
Lokinės dvaras

**Lokinės dvaras** – dvaras, esantis Ukmergės rajone, Siesikų seniūnijoje.

Dvaro sodybos fragmentai apie 4 km į šiaurę nuo Siesikų, netoli užankančio ežerėlio. Dvaro sodybos liekanos: mūrinis svirnas, tvartas-arklidė, oficina (fligelis), du kumetynai. 2010 m. duomenimis – bešeimininkis turtas.

Panašias vietas senovėje mėgo lokiai, kurių Lietuvoje nemažai veisėsi iki XIX a. antrosios pusės. Kaimo pavadinimas byloja, kad lokių tikrai čia būta. Gal patikimesnė versija, kad anksčiau dvaras vadinosi Lukinė, nuo  'lankas'. Končių herbe vaizduojamas būtent Lankas. Lokine gyvenvietė tapo kažkur nuo XX a. aštuntojo dešimtmečio pradžios.

Jau 1585 m. minimas Lokinės palivarkas, veikiausiai Daumantams priklausiusio Siesiko dvaro dalis. Vėliau Lokinė priklausė Radviloms, Grotusams, iš kurių 1790 m. dvarą pirko Juozapas Končia. Ši giminė valdė Lokinę iki pat Antrojo pasaulinio karo. XVIII–XIX a. Končiai pasistatė medinius dvaro rūmus ant aukštos akmenų pamūrės, su kolonomis papuošta prieangiu. Netoliese stovėjo mūrinė klėtis.

Medardas Končia (1808–1899) aktyviai dalyvavo 1831 m. sukilime prieš Rusijos carizmą, vėliau dalyvavo slaptų draugijų veikloje. Už tai 1838 m. buvo suimtas ir ištremtas į Archangelsko guberniją. Paskui vyrą į jo tremties vietą išvažiavo jo žmona Paulina Bialozoraitė, panašiai kaip knygose aprašytos Rusijos dekabristų žmonos. 1843 m. tremtinys grįžo į tėviškę, išrinktas Ukmergės bajorų maršalka. Per 1863 m. sukilimą caro valdžios vėl areštuotas, dvaras vėl konfiskuotas ir išgrobstytas, dvaro sodyba apgriauta.

Iki mūsų dienų dvaro ponų namas neišliko, tik XIX a. pr raudonų plytų rūsiai. Tebestovi dvaro ūkiniai pastatai, kuriais pokariu naudojosi tarybinis ūkis. Siesikų miestelio kapinėse stovi Končių XVIII–XIX a. sandūroje statyta koplyčia, kurioje ilsisi fundatorių ir jų giminaičių palaikai.

## Galerija

Lokinės_dvaras,_svirnas.JPG|Lokinės dvaro svirnas
Lokinės_dvaras,_arklidė.JPG|Lokinės dvaro arklidė


## Šaltiniai
Jasnaja Poliana

:: *Taip pat yra vadinama ir gyvenvietė Kaliningrado srityje – [[Trakėnai (Jasnaja Poliana)]].*

**Jasnaja Poliana** () – viensėdis Rusijoje, Tulos srityje, 14 km į pietryčius nuo Tulos. Stovi XVII a. dvaro rūmai, žinomi kaip rašytojo Levo Tolstojaus gimtinė, čia yra ir rašytojo kapavietė. Sodybos kompleksą sudaro L. Tolstojaus namas, N. Volkonskio namas, Kuzminskių flygelis, arklidė, įvažiavimo bokštas, kalvė, pirtis, kluonas, sodo namelis, maudykla, keli sandėliai.

## Istorija

XVII a. įkurtas dvaras, kurį valdė Karcevų, Volkonskių ir Tolstojų giminės. Sodyboje 1828 m. gimė Levas Tolstojus.

Čia gyvendamas jis sukūrė „Karą ir taiką“, „Aną Kareniną“ ir kitus kūrinius.

Po mirties rašytojas buvo palaidotas Jasnajos Polianos teritorijoje.

1911 m. Tolstojaus našlė Sofija Aleksandrovna kreipėsi į carą Nikolajų II, kad Jasnaja Poliana taptų valstybiniu muziejumi. Caras atsisakė, bet skyrė šeimai pensiją, kuri leido išsaugoti namą ir dvarą tokius, kokie jie buvo.

1919 m. sovietų vyriausybė oficialiai paskyrė Jasnaja Polianą valstybės globai, o 1921 m. birželį Jasnaja Poliana buvo nacionalizuota ir tapo valstybiniu muziejumi, kuriame per pirmuosius metus apsilankė 3147 lankytojai.

Antrojo pasaulinio karo metu dvarą okupavo ir nusiaubė Vokietijos kariuomenė. Buvo sunaikinti paveikslai, knygos ir baldai iš L. Tolstojaus bibliotekos. Rašytojo kapas buvo išniekintas. 1941 m. spalį, vokiečiams artėjant prie Maskvos, 110 dėžių, pripildytų muziejaus eksponatų, buvo evakuota į Maskvą, o vėliau – į Tomską. Dvarą 45 dienas buvo užėmę vokiečiai, kurie Levo Tolstojaus namus pavertė ligonine, o mirę vokiečių kariai buvo palaidoti aplink Tolstojaus kapą. Per okupaciją kilęs gaisras apgadino viršutinį namo aukštą. Po karo dvaras buvo atkurtas taip, kaip atrodė, kai jame gyveno grafas Tolstojus.

## Šaltiniai

## Nuorodos
* Oficiali muziejaus svetainė
Pršiboras

**Pršiboras** () – miestas rytinėje Čekijoje, šiaurės rytų Moravijoje, jį supa Moravijos–Silezijos Beskidai. Yra Z. Froido gimtasis namas-muziejus.

## Istorija
Pirmą kartą paminėtas 1251 m. XV a. dvaras buvo perduotas Olomouco vyskupams. Mieste nuo seno gyveno vokiečiai, jis iki II pasaulinio karo pabaigos vadintas ***Fraibergu*** (*Freiberg*).

## Žymūs žmonės
Čia gimė psichoanalikas Zygmundas Froidas (1856 m. gegužės 6 d.).

## Nuorodos
* www.pribor.eu
Portugalijos futbolas 2019–2020 m.

**[[Portugalija|Portugalijos]] futbolo varžybos [[2019]]–[[2020]] m.**
* Primeira Liga prasidėjo 2019 m. rugpjūčio 9 d., baigėsi 2020 m. liepos 26 d.; (Buvo laikinai sustabdytos dėl pandemijos.)
* Segunda Liga prasidėjo 2019 m. rugpjūčio 10 d., o 2020 m. kovo 9 d. (po 24 turų) buvo nutrauktos dėl pandemijos.
* s turnyras prasidėjo 2019 m. vasarą, finalas įvyko 2020 m. rugpjūčio 1 d. (Nukeltos dėl pandemijos.)

## 2019–2020 m. Primeira Liga
* **Primeira Liga** – aukščiausioji futbolo lyga.
* Dalyvavo 18 komandų.

Naujos komandos:
* Gil Vicente pateko į 2019–20 Primeira Liga pirmenybes teismo sprendimu.
* Paços de Ferreira 2018-19 LigaPro pirmenybių nugalėtojai grįžta į elito divizioną po metų pertraukos.
* Famalicão 2018-19 LigaPro anrtoji vieta, į elito divizioną grįžta po 25 metų pertraukos.

### Galutinė lentelė
* Čempionais tapo FC Porto futbolininkai. Tai buvo 29–asis čempionų titulas klubo istorijoje.

## 2019–2020 m. Segunda liga
* **Segunda Liga** arba **Ledman Liga PRO** – antros pakopos pirmenybės.
* **Antrame divizione** žaidė 18 ekipų.
* Dėl pandemijos po 24 turų buvo nutrauktos pirmenybės.
* Pirmos dvi ekipos po sezono buvo perkeltos į 2020/21 m. Primeira Liga.
* Nė viena ekipa po sezono neiškrito į žemesnį divizioną.

### Galutinė komandų rikiuotė
* 2020 m. kovo 9 d. (po 24 turų) pirmenybės buvo nutrauktos.
* CD Nacional tuo metu pirmavo Segunda Liga pirmenybėse ir pateko į 2020/21 m. Primeira Liga.
* SC Farense į Primeira liga pateko kaip antroji komanda.

* Dvi paskutines vietas užėmusios ekipos po sezono turėjo būti perkeltos į žemesnį divizioną, tačiau Primera Liga dalyvės (Vitoria Setubal ir CD Aves) buvo pažemintos į trečios pakopos pirmenybes, tad Antrojo diviziono ekipos išsaugojo vietas 2020/21 m. Segunda Liga pirmenybėse.

## 2019–2020 m. [[Portugalijos futbolo taurė]] (2019–20 Taça de Portugal)
* **Portugalijos futbolo taurė** ()– futbolo taurės turnyras, kasmet vykstantis Portugalijoje.
* Dėl pandemijos finalo rungtynės buvo nukeltos į 2020 m. rugpjūčio 1 d.
* Finale FC Porto nugalėjo varžovus ir iškovojo šalies futbolo taurę.
* Finalas buvo sužaistas be žiūrovų.
### Finalo rungtynės
----

## Išnašos

## Nuorodos
* RSSSF duomenų bazė (Čempionai ir sezonai)
* RSSSF duomenų bazė (Taurės turnyrų istorija)
Kalvas

**Kalvas** () – miestas pietų Vokietijoje, Badeno-Viurtembergo žemėje. Įsikūręs Švarcvalde, apie 18 km į pietus nuo Pforcheimo, 33 km į vakarus nuo Štutgarto. Praeina federaliniai keliai nr. 295, 296 ir 463, sustoja „Nagoldtalbahn“ traukiniai. 2017 m. duomenimis, gyveno 23,5 tūkst.gyventojų. Miestas užima 59,88 kv. km teritoriją, išsidėstęs 330–630 m aukštyje virš jūros lygio, jo senamiestis yra Nagoldo upės slėnyje, naujesni kvartalai iškilę kalvų šlaituose.

 

Garsėja kaip Nobelio premijos laureato, rašytojo Hermano Hesės (1877–1962) gimtinė, įkurtas memorialinis muziejus. Yra XI a. benediktinų Hirsau vienuolynas.

## Istorija

Pirmą kartą metraščiuose paminėtas 1037 m. XI a. miestas plėtėsi aplink seniau pastatytą Kalvo grafų pilį. Viduramžiais buvo svarbus prekybos miestas, ypač audinių ir odos prekyboje. 1345 m. Kalvas tapo Viurtembergo dalimi. Nuo XVI a. buvo Viurtembergo kunigaikščių vasaros rezidencija. XVIII a. mieste suklestėjo medienos prekyba, sielių plukdymas Nagoldo upe.

Per Antrąjį pasaulinį karą Kalve buvo įsikūręs koncentracijos stovyklos *Natzweiler-Struthof* padalinys. Jame buvo išnaudojamos kalinės žydės, dirbusios prie lėktuvų dalių surinkimo.

## Miestų partnerystė

* Vaida, Vokietija (*Weida*)
* Lačesas, Italija (*Laces*)

## Šaltiniai

## Nuorodos

* Oficiali svetainė
Morynicės

**Morynicės** () – kaimas centrinėje Ukrainoje, Čerkasų srityje, 35 km nuo Zvenyhorodkos.

## Istorija
1648 m. pirmą kartą paminėta gyvenvietė.

1814 m. čia gimė poetas, dailininkas, rašytojas ir etnografas Tarasas Ševčenka.

## Galerija

Шевченко 080.jpg|
Шевченко 087.jpg|
Шевченко 074.jpg|
Шевченко 082.jpg|


## Išnašos

## Nuorodos
* Oficiali svetainė
* Taraso Ševčenkos gimtinė
Leonas Valkūnas

**Leonas Valkūnas**:

* Leonas Valkūnas (1914) – literatūrologas, vertėjas;
* Leonas Valkūnas (1949) – fizikas.
Alfa Romeo Racing

**Alfa Romeo Racing** – Formulės 1 lenktynėse dalyvaujanti komanda, debiutavusi pirmajame Formulės 1 sezone 1950 m. Pirmus dvejus čempionato metus komandos pilotai naudojo Alfa Romeo 158 bolidus, su kuriais tapo čempionais. Pirmąjį čempionų titulą pelnė Giuseppe Farina, antrąjį – Juan Manuel Fangio.

Vėliau iki 1979 m. komanda nedalyvavo Formulės 1 lenktynėse. Šiuo laikotarpiu Alfa Romeo dalyvavo 7 Formulės 1 sezonuose, tačiau didelės sėkmės nepasiekė.

Alfa Romeo vardas Formulėje 1 vėl pasirodė 2015 m., kai ji tapo Ferrari ekipos remėja.

2018 m. sezone Alfa Romeo tapo pagrindine Sauber komandos partnere. 2019 m. pradžioje ši partnerystė buvo sustiprinta ir Alfa Romeo vardas duotas visai komandai, tačiau valdymas paliktas Sauber įmonei.

## Formulės 1 rezultatai kaip variklio tiekėjo

* *Neskaitant gamyklinės komandos*

## Nuorodos
* Oficiali svetainė 

## Šaltiniai
Ferdinandas Mykolas Baumbachas

**Ferdinandas Mykolas Baumbachas** (; apie 1773 m., Gruobinioje – 1840 m. gegužės 28 d.) – iš Baltijos vokiečių kilęs Kuršo evangelikų liuteronų kunigas, dabartinės Būtingės evangelikų liuteronų bažnyčios statytojas. 

## Biografija
Gimė ir augo latviškai ir vokiškai kūrusio religinio rašytojo ir pastoriaus Johano Kristofo Baumbacho (1742–1801) šeimoje. 1790–1793 m. studijavo teologiją Frankfurte prie Oderio ir Getingene, jam buvo suteiktas teologijos kandidato laipsnis. 1805 m. vasario 4 d. Saksenhauzene įšventintas kunigu, o 1807 m. gegužės 5 d. paskirtas Būtingės ir Rucavos evangelikų liuteronų bažnyčių kunigu.

Medinė Būtingės bažnyčia buvo blogos būkės ir 1809 m. ji galutinai sugriuvo. Pamaldos vykdavo įvairiose miestelio vietose, tame tarpe ir buvusioje karčiamoje. Galiausiai Kuršo konsitorija nusprendė parapiją filijos teisėmis prijungti prie Rucavos bažnyčios, į patarąją šventovę būtingiškiai vykdavo į pamaldas. Kai 1815 m. Rusijos imperatorius Aleksandras I lankėsi Kurše, kun. Ferdinandas Mykolas Baumbachas įteikė jam prašymą leisti pastatyti Būtingėje evangelikų bažnyčią. Caras sutikimą davė ir iš valstybės iždo skyrė šiam reikalui 40 000 rublių. Statybos prasidėjo 1822 m. ir 1824 m. gruodžio 14 d. akmens–plytų mūro bažnyčia buvo pašventinta (apie tai primena užrašas virš pagrindinių durų).

Kun. F. M. Baumbachas buvo vienas iš *Liepojos Našlių ir našlaičių globos organizacijos* įkūrėjų, Būtingėje jis tarnavo 33 metus (1807–1840).

## Išnašos

## Šaltiniai
* Niklāvs Murkšis ir kun. Erikas Laiconas. ''(Būtingės) prarapijos istorija'' // www.liuteronai.lt 
* ''Nekrolog (Ferdinand Michael Baumbach)'' // Das Inland. Eine Wochenschrift für Liv-, Esth- und Curländische Geschichte, Geographie, Statistik und Litteratur; Volume 5; S. 383-384
Ziundertas

**Ziundertas** () – miestas pietų Nyderlanduose, Šiaurės Brabanto provincijoje. Žinomas kaip Vincento van Gogo gimtinė.

## Istorija
Pirmą kartą paminėtas rašytiniuose šaltiniuose 1157 m. Viduramžiais aplinkui miestą žemes valdė vienuoliai, kurie pelkynuose dirbo žemę.

## Žmonės
* Vincentas van Gogas (1853–1890) – dailininkas.

## Galerija

Zundert-City Hall.JPG|Rotušė
Zundert-Church.JPG|bažnyčia
P1030605Van_Goghhuis.JPG|Van Gogo gimtasis namas


## Nuorodos
* Oficiali svetainė (olandų k.)
Dagas

**Dagas** arba **Dagio ežeras** – ežerėlis Lietuvoje, Molėtų rajone, 5 km į pietvakarius nuo Kuktiškių, Šilelių miške. Ežerėlio ilgis iš šiaurės į pietus – 0,19 km, plotis – iki 0,13 km. Altitudė 166,2 m. Krantai daugiausia aukšti, ištisai apaugę medžiais ir krūmais. Pakrantės kalvotos, miškingos, tik šiaurinėje ir rytinėje pakrantėse vietomis įsiterpę pievos. Ežerėlis nenutekantis, priklauso Viešos upės intako Talės baseinui (Vyžuonos upės baseinas). Netoliese įsikūrę Vyšnialaukio ir Šilelių kaimai.

## Šaltiniai
Delviai

**Delviai** – ežeras Lietuvoje, Molėtų rajone, 5,5 km į šiaurės vakarus nuo Dubingių. Ežero ilgis vakarų-šiaurės rytų-pietryčių kryptimi – 0,6 km, plotis – iki 0,2 km. Altitudė 152,6 m. Šiaurinis ir pietinis krantai aukšti, vakarinis ir rytinis – žemi ir pelkėti – į pietryčius yra nutįsusi link Galinio ežero ~ 5 ha dydžio dalis Liūnų pelkės. Krantai daugiausia apaugę medžiais ir krūmais. Iš pietų ir rytų prieina Delvų miškas. Pietryčiuose išteka per pelkę upelis link S-1 upelio (Asvejos ežero baseinas). Šiaurinėje pakrantėje įsikūręs Smailių kaimas.

## Šaltiniai
Privolnojė

**Privolnojė** () – kaimas Rusijoje, europinės dalies pietuose, Stavropolio krašte, 138 km į šiaurės vakarus nuo krašto centro Stavropolio, įsikūręs abiejuose Jegorlyko upės krantuose. Kairiajame krante įkurtas kaimo centras ir didžiojo dalis. Kitame krante yra senoji kaimo dalis.

1931 m. šiame kaime gimė Michailas Gorbačiovas, buvęs TSRS prezidentas, TSKP generalinis sekretorius.
Slovėnijos futbolas 2019–2020 m.

**[[Slovėnija|Slovėnijos]] futbolo varžybos [[2019]]–[[2020]] m.**
*  prasidėjo 2019 m. liepos 13 d., baigėsi 2020 m. liepos 22 d.; (buvo sustabdytos dėl pandemijos);
* s turnyras prasidės 2019 m. rugpjūčio 14 d., finalas įvyko 2020 m. birželio 24 d. (buvo nukeltas dėl pandemijos);

## 2019–2020 m. PrvaLiga
* **PrvaLiga** arba **Pirma lyga** – aukščiausioji futbolo lyga.
* 29-asis nepriklausomos Slovėnijos čempionatas.
* Dalyvavo 10 komandų.

### Galutinė lentelė
*  Čempionais tapo „Celje“. Pateko į Čempionų lygos turnyro atrankas.

### Pereinamosios rungtynės
* ND Gorica namuose 1:1 sužaidė su Triglav;
* Atsakomosiose rungtynėse ND Gorica 5:0 sutriuškino varžovus ir iškopė į Pirmą lygą.

## 2019–2020 m. Antra lyga
* **Antra lyga** – antros pakopos pirmenybės.
* Dalyvavo 16 komandų.
* Dėl pandemijos kovos buvo nutrauktos, o nugalėtojas neišaiškintas.

## 2019–2020 m. [[Slovėnijos futbolo taurė]]
* **[[Slovėnijos futbolo taurė]]** – pagrindinis futbolo klubų taurės turnyras Slovėnijoje. Vyksta nuo 1991 metų.
* Tai buvo 29-asis taurės turnyras nepriklausomoje Slovėnijoje.

### Finalo rungtynės
-------------

* **[[NŠ Mura|Mura]] nugalėjo finale rezultatu 2-0 ir iškovojo taurę.**
------------------------------------------------

## Išnašos

## Nuorodos
* Oficiali Prvaliga svetainė
* Taurės turnyro (Flashscore)
Mvezas

**Mvezas** – kaimas Pietų Afrikos Respublikos pietuose, Rytų Kapo provincijoje. Jis įsikūręs Mbaše upės pakrantėse. Kaimas labiausiai žinomas kaip Nelsono Mandelos, pirmojo PAR prezidento, gimimo vieta. Iki šiol kaimui vadovauja Mandelos vardo gentis.

Kaime yra Nelsono Mandelos muziejus.

98,3 proc. kaimo gyventojų kalba kosų kalba.

## Šaltiniai
Rokaseka

**Rokaseka** () – Italijos miestas, esantis Lacijuje, Frozinonės provincijoje, žinomas kaip Tomo Akviniečio gimimo vieta.

Rokasekos istorija stipriai susijusi su miesto strategiškai patogia vieta, slėnyje tarp Apeninų kalvų, siekiančių 553 m aukštį.

1225 m. miesto pilyje gimė Tomas Akvinietis.

Po Italijos suvienijimo 1860 m. ir 1902 m. pastačius geležinkelio liniją į Avecaną, miesto gyventojams atsivėrė plačios galimybės kelionėms į industrines šiaurės Italijos provincijas. Tačiau iki II pasaulinio karo Rokasekos gyventojų svarbiu užsiėmimu liko žemės ūkis.

II pasaulinio karo metu strategiškai patogi miesto vieta ir puiki geležinkelių infrastruktūra buvo pasirinkta Trečiojo Reicho kariams, dėl to pats miestas labai nukentėjo nuo Sąjungininkų oro antpuolių. Po karo Rokaseka buvo atnaujinta ir dauguma pastatų atstatyti.

1974 m. rugsėjo 14 d., minint 700 metų nuo Tomo Akviniečio mirties, miestą aplankė popiežius Paulius VI.
Hanibalas (Misūris)

**Hanibalas** () – miestas JAV, Misūrio valstijos šiaurės rytuose, Mariono apygardoje (labai maža dalis patenka į Ralso apygardą), prie Misisipės upės, apie 160 km į šiaurės vakarus nuo Sent Luiso ir 160 km į vakarus nuo Springfildo (Ilinojus). 2010 m. JAV gyventojų surašymo duomenimis, buvo 17,9 tūkst. gyventojų. 

Miestas žinomas kaip vieta, kurioje užaugo rašytojas Markas Tvenas (1835–1910), ir įkvėpusi parašyti romanus „Tomo Sojerio nuotykiai“ „Heklberio Fino nuotykiai“. Markas Tvenas su tėvais atsikraustė vaikystėje iš gimtojo Floridos miestelio (Misūris). Daug istorinių miesto vietų yra susietos su šiuo vardu ir yra pavaizduotos rašytojo darbuose. Memorialinis muziejus įsikūręs namuose, kuriuose rašytojas užaugo. 2012 m. muziejus šventė savo šimtmetį ir pritraukė lankytojų iš visų JAV ir apie šešiasdešimties pasaulio šalių. Miesto pajamos iš turizmo užima trečią vietą po pramonės ir žemės ūkio gamybos.

## Istorija

Gyvenvietę 1819 m. įkūrė Moses Bates, ir ji buvo pavadinta Hanibalo upelio vardu (dabar Meškų upelis (*Bear Creek*)). Pavadinimas galiausiai yra susijęs su kartaginiečių didvyrio Hanibalo vardu. Prieš tai buvo vietinių indėnų genčių  ir atsikėlėlių teritorija. Gyvenvietė vystėsi lėtai, 1830 m. čia gyveno tik 30 žmonių, bet dėl nutiesto geležinkelio Hanibalas–Sent Džozefas ir priėjimo prie Misisipės 1850 m. gyventojų padaugėjo iki 2020. 

1845 m. Hanibalas gavo miesto teises. Jis tapo regiono centru prekiaujant gyvuliais ir grūdais  bei kitais vietiniais produktais, tokiais kaip cementas ir avalynė. „Empire State Building“ dangoraižiui ir Panamos kanalui cementą gamino „Atlas Portland Cement Company“ netoliese esančiame gamyklos miestelyje *Ilasco*.

1933 m. pastatytas Marko Tveno atminimo švyturys, kurį skirtingais laikotarpiais per atminimo renginius buvo uždegę trys prezidentai: Franklinas Ruzveltas, Džonas Kenedis ir Bilas Klintonas. 

## Žymūs žmonės

* James Carroll Beckwith (1852–1917) – amerikiečių dailininkas portretistas.  
* Margaret Brown, arba „Nepaskandinamoji Molly Brown“ (1867–1932) – aukštuomenės dama, buvusi „Titaniko“ keleivė.
* Bill Lear (1902–1978) – išradėjas, lėktuvų „Learjet“ konstruktorius. 

## Šaltiniai

## Nuorodos

* Oficiali svetainė
Desiškis

**Desiškis** – ežeras Lietuvoje, Molėtų rajone, 8 km į šiaurės rytus nuo Joniškio miestelio, Maldžiūnų kaimo pietvakariniame pakraštyje. Ežero ilgis iš šiaurės į pietus – 0,15 km, plotis – iki 0,13 km. Altitudė 152,8 m. Pietvakarinis krantas aukštas, šiaurinis ir pietrytinis krantai – žemi ir pelkėti. Iš pietų ir vakarų prieina Šakališkės miškas. Ežeras nenutekantis, priklauso Žeimenos upės baseinui.

## Šaltiniai
Italijos futbolas 2019–2020 m.

**[[Italija|Italijos]] futbolo varžybos [[2019]]–[[2020]] m.** – 118-as aukščiausios Italijos futbolo lygos sezonas. 
* Sezonas prasidėjo supertaurės rungtynėmis.
*  prasidėjo 2019 m. vasarą, baigėsi 2020 m. vasarą;
* s turnyras prasidėjo 2019 m. vasarą, finalas įvyko 2020 m. vasarą.

2019 m. balandžio 14 d. Chievo buvo perkelta į Serie B lygą po 11 metų praleistų Serie A. Frosinone  ir Empoli pateko į Serie B po vieno sezono Serie A.

Iš Serie B į A lygą perėjo Brescia (po 8 metų pertraukos) ir Lecce (po 7 metų pertraukos), Hellas Verona į Serie A pateko po vieno sezono B lygoje.

2019 m. birželio 28 d. Milan buvo uždrausta dalyvauti Europos lygos rungtynėse (nors komanda iškovojo šią teisę) dėl finansinių pažeidimų. Dėl to Roma buvo perkelta į Europos lygos grupės varžybų etapą, o Torino pateko į atranką.

2020 m. vasario 22 d. Italijos ministras pirmininkas Giuseppe Conte dėl ūmaus koronaviruso 2019-nCoV protrūkio Italijoje atšaukė visus sporto renginius Veneto ir Lombardijos regionuose. Kitą dieną atšaukti renginiai ir Pjemento regione. Dėl šių priežasčių buvo atšauktos 4 Serie A rungtynės. Dar kitą savaitę 5 Serie A rungtynės buvo nukeltos.

2020 m. gegužės 18 d. šalies vyriausybė paskelbė, kad Serie A turnyras sustabdomas iki birželio 14 d. Gegužės 28 d. nutarta Serie A rungtynes atnaujinti be žiūrovų nuo birželio 20 d.

## Italijos futbolo supertaurė
* 2019 m. gruodžio 22 d. Saudo Arabijoje vyko supertaurės rungtynės tarp Juventus ir Lazio. 
* Supertaurę laimėjo „Romos Lazio“.

----


## 2019–2020 m. [[Serie A]]

* **[[Serie A]]** – aukščiausioji futbolo lyga šalyje.
* Sezonas prasidėjo 2019 m. rugpjūčio 24 d., baigėsi – 2020 m. rugpjūčio 3 d. 
* Čempionų titulą apgynė Juventus FC ekipa, laimėjusi 9 paskutinius sezonus.
* Dalyvavo 20 komandų.

### Galutinė lentelė

## 2019–2020 m. [[Italijos futbolo taurė]] ''(Coppa Italia)''
* **[[Italijos futbolo taurė]]** () – pagrindinis atkrentamųjų varžybų tipo Italijos futbolo turnyras, organizuojamas Italijos futbolo federacijos.
* Taurės laimėtojai SSC Napoli 
#### Finalo ir pusfinalio rungtynės

### Finalo rungtynės
----



## Išnašos

## Nuorodos
*  RSSSF duomenų bazė
* Foot.dk archyvas
* Serie A flashscore svetainėje
* Serie B flashscore svetainėje
Učikas

**Učikas** () – miestelis Japonijoje, Ehimės prefektūroje. Užima beveik 300 kv. km. plotą, daugiau nei 16 tūkst. gyventojų. Suformuotas 2005 m. sujungus Ikazakio ir Odos miestelius.

Įsikūręs nedideliame slėnyje, prie Odos upės. Učikas garsėja senu kabuki teatro pastatu, kuriame iki šiol vyksta spektakliai bei koncertai, o taip pat dviaukščiais mediniais senamiesčio namais baltomis sienomis.

## Žymūs žmonės

Iš Učiko yra kilęs garsus rašytojas, Nobelio literatūros premijos laureatas Kenzaburo Oe. Jis gimė Ose kaime, kuris šiuo metu administraciškai priklauso Učiko miesteliui.

## Galerija

Vaizdas:Uchikoza Main Gate 1.jpg|Kabuki teatro pastatas
Vaizdas:Ikazaki Kyte Museum1.JPG|Aitvarų muziejus
Vaizdas:Uchiko station.jpg|Učiko traukinių stotis
Vaizdas:Uchiko Narrow Street.JPG|Miesto senamiesčio gatvė
Vaizdas:太鼓橋.jpg|Taiko tiltas
Vaizdas:Tamarubashi 05.JPG|Tamaru tiltas
Vaizdas:Yokaichi Gokoku 01.JPG|Gokoku rajonas


## Šaltiniai
Dirvelinis

**Dirvelinis** – ežeras Lietuvoje, Molėtų rajone, 8 km į rytus nuo Mindūnų, paribyje su Švenčionių rajonu. Ežero ilgis iš pietvakarių į šiaurės rytus – 0,5 km, plotis – iki 0,29 km. Altitudė 158,3 m. Krantai aukšti, ištisai apaugę medžiais. Ežerą supa Labanoro giria, Pagraužės miškas. Už 80 m į rytus telkšo Vaikščiuko ežeras. Šalia įsikūręs Žičkelių kaimas. Dirvelinio ežeras nenutekantis, priklauso Stirnių ežero baseinui (Žeimenos upės baseinas).

## Šaltiniai
Katanijos–Fontanarozos tarptautinis oro uostas

**Katanijos–Fontanarozos oro uostas** (it. *Aeroporto di Catania-Fontanarossa*) – antras pagal dydį ir didžiausias pagal keleivių skaičių Sicilijos oro uostas. Jis yra apie 4 km nuo Katanijos miesto.

2018 m. oro uostas aptarnavo 9 933 318 keleivių ir buvo penktas visoje Italijoje.

2016 m. maršrutas Katanija – Roma aptarnavo beveik 2 milijonus keleivių ir buvo ketvirtas pagal populiarumą visoje Europoje.

Siekiant tinkamai aptarnauti augantį keleivių skaičių 2018 m. oro uoste atidaryti papildomi du terminalai – B ir C.

## Nuorodos
* Oficialus oro uosto tinklalapis

## Šaltiniai
Eberhardas Kristofas fon Mirbachas

**Eberhardas Kristofas fon Mirbachas** (; 1710 m. sausio 17 d. (?) – 1769 m. liepos 1 d. Klaipėdoje) – iš Baltijos vokiečių kilęs Kuršo hercogystės bajorų savivaldos veikėjas, dvarininkas. 

## Biografija
Gimė ir augo Kuršo hercogystės dvarininko ir valstybės veikėjo Heinricho Georgo fon Mirbacho šeimoje. Motina – Luizė Šarlotė fon Brakel, brolis Frydrichas 1758 m. buvo išrinktas Kuršo bajorų pasiuntiniu į ATR seimą. 

Eberhardas Kristofas buvo paskirtas Palangos seniūnu, taip pat valdė Laukžemės dvarą. Matyt, jam priklausė ir Būtingės žemės, nes 1751 m. liepęs šioje vietovėje statyti medinę Evangelikų liuteronų bažnyčią.

E. K. fon Mirbachas įsitraukė į Kuršo hercogystės politinį gyvenimą – 1758 m. jis buvo ATR valdovo Augusto III sūnaus Karolio Kristijono Vetino įgaliotiniu derybose su Kuršo bajorais prieš jam tampant šio krašto valdytoju. Vėliau perėjo į opoziciją šiam valdytojui ir vadovavo nepatenkintųjų grupuotei.

Visą gyvenimą liko viengungiu. 

## Įvertinimas
ATR ir Saksonijos kurfiurstijos valstybių ministras, jam buvo suteiktas slaptojo patarėjo titulas. Apdovanotas Aleksandro Neviškio ir Joanitų ordinais.

## Išnašos

## Šaltiniai
*  Mirbach, Eberhard* Christoph v. // Baltisches Biographisches Lexikon digital
* Niklāvs Murkšis ir kun. Erikas Laiconas. ''(Būtingės) prarapijos istorija'' // www.liuteronai.lt
Dumblelis (Molėtų r., Čiulėnų sen., Budriškių km.)

**Dumblelis** – ežeras Lietuvoje, Molėtų rajone, 6,5 km į šiaurės rytus nuo Toliejų, į rytus nuo Budriškių kaimo, Poviliškio miške. Ežero ilgis iš pietvakarių į šiaurės rytus – 0,27 km, plotis – iki 0,2 km. Altitudė 152,5 m. Krantai daugiausia aukšti, ištisai apaugę medžiais. Vakaruose išteka Blauzdos upelis link Paštelio ežero (Stirnių ežero intako S-1 baseinas).

## Šaltiniai
Kopysė

**Kòpysė**  (, ) – miesto tipo gyvenvietė rytų Baltarusijoje, Vitebsko srityje, 35 km nuo Oršos, už 2 km nuo Kopysės geležinkelio stoties linijoje Orša–Mogiliovas. Įrengta prieplauka kairiajame Dniepro krante. Veikia Oršos įmonių filialai (mašinų gamybos, statybinių medžiagų), meninės keramikos centras. Stovi stačiatikių cerkvė (XX a. pr.) ir koplyčia (XIX a. pr.).

## Istorija

Pirmą kartą 1059 m. paminėta Nikono metraštyje. Kopysė priklausė Polocko kunigaikštystei, vėliau – Smolensko kunigaikštystei. Nuo XIV a. antrosios pusės – Vitebsko vaivadijoje, Lietuvos Didžioji Kunigaikštystėje (LDK). XIV–XVIII a. Kopysėje stovėjo pilis. Pagal 1726 m. aprašymą inventoriuose, turėjusi 4 bastionus, medines sienas, įvažiavimo bokštą. Po 1772 m. pilis nebuvo atstatoma.

XVI a. Kopysė buvo kunigaikščių Ostrogiškių, vėliau – Radvilų valdose. Per ATR-Maskvos karą (1654–1667) Kopysė, stovėjusi rytiniame LDK paribyje su maskvėnais, buvo įvykių sūkuryje. 1654 m. miestą užėmė caro kariuomenė. 1655 m. pradžioje vėl įžengė LDK kunigaikščio vėliavos. Rokiruotė pasikartojo 1659 m., kai grįždami caro vaivados iš dalies sudegino miestą už išdavystę. 1660 m. miestelėnai atidarė vartus įleisdami LDK kariuomenę. 1662 m. pro miestą pravažiavo austrų diplomatas ir keliautojas Augustinas Majerbergas, palikęs Kopysės architektūros, gyventojų buities ir apylinkių aprašymus. Per Šiaurės karą čia buvo apsistojęs caras Petras I.

Kopysė buvo stambus puodininkystės centras, nuo XV a. garsėjo čia išdegtais kokliais ir unikalių keraminių dirbinių iš raudonojo molio gamyba. Kopysės kokliais puoštos krosnys Maskvos kremliaus ir kituose rūmuose.

Nuo 1772 m. Kopysė buvo Rusijos imperijos sudėtyje. 1777–1862 m. buvo Kopysės apskritis Mogiliavo gubernijoje. 1781 m. patvirtintas miesto herbas. 1789 m. atidaryta liaudies mokykla. Kopysės valsčiaus centras (1777–1796 ir 1802–1861), vėliau turėjo miesto teises Horkų apskrityje. XIX a. ir XX a. sandūroje Kopysėje veikė 17 nedidelių gamybos įmonių.

XVIII ir XIX a. sandūroje Kopysė tapo hasidinio judaizmo centru. Čia užgimė vietinė hasidų kryptis, kuri XX a. viduryje įsiliejo į ortodoksų judėjimą Chabad Lubavitč. XIX a. Kopysė buvo Baltarusijos kalvinizmo centras. Napoleono žygio į Rusiją metu 1812 m. miestą užėmė prancūzai. Lapkričio 12 d. Kopysės apylinkėse Dnieprą forsavo Michailas Kutuzovas.

1904 m. buvo 3950 gyv., 1911 m. – 5924 gyv. 1924–1930 m. buvo rajoniniu centru Baltarusijos TSR. Nuo 1930 m. – Vitebsko srities Oršos rajono sudėtyje, nuo 1938 m. – miestelis (miesto tipo gyvenvietė).

Per Antrąjį pasaulinį karą buvo okupuota vokiečių. 1939 m. surašymo duomenimis, Kopysėje gyveno 405 žydai – 9,91% nuo viso gyventojų skaičiaus. Visi žydai 1941 m. spalio mėn. nacių buvo uždaryti miestelio gete, o 1942 m. sausio 14 d. sušaudyti. Karo metais per Dnieprą kėlėsi generolo Heinco Guderiano armijos motorizuoti padaliniai.

## Lankytinos vietos
* Kopysė – pirmojo Baltarusijos prezidento Aleksandro Lukašenkos (g. 1954) gimtinė.
* Šalia miestelio, už 2 km Levkuose (), yra poeto Jankos Kupalos vasarnamis su memorialinio muziejaus filialu.
* Archeologijos paminklas – Kopysės piliakalnis.

## Šaltiniai
Kapujos kunigaikštystė

**Kapujos kunigaikštystė** (; ) – feodalinė valstybė Pietų Italijoje (Kampanijos regiono šiaurėje), kurią įkūrė labgobardų kilmės dinastija.

## Lombardų valstybė
Nuo VI a. kunigaikštystės teritoriją valdė langobardiška Benevento kunigaikštystė, ir Kapuja buvo vienas iš stipriausių jos miestų. Aplink jį suformuota teritorinė valda, valdoma gastaldų, viena iš 33, sudariusių Beneventą. 839 m. dalis Benevento atsiskyrė kaip Salerno kunigaikštystė. Maždaug tuo metu Kapujos miestą nusiaubė saracėnai, ir jis atstatytas kitoje vietoje. Vietiniai gastaldai tapo vis stipresni, todėl Pandonas galiausiai pasiskelbė nepriklausomu nuo Salerno 862 m. Tai ir laikoma valstybės įkūrimu.

Pirmuosius kunigaikštystės dešimtmečius žymėjo kovos dėl valdžios, tačiau 887 m. Atenulfas pasiekė stabilumo. Jis ne tik įtvirtino valdžią valstybėlės viduje, bet ir sudarė sąjungą su graikų dominuojamais Neapoliu ir Gaeta. Be to, jis ir jo palikuonys siekė dinastinių sąjungų su kitomis langobardų valstybėlėmis: Beneventu, Salernu ir Spoletu. Trumpam tai pavyko padaryti Pandulfui, kuris 969 m. užvaldė Beneventą, 978 - Salerną, o 981 - Spoletą. Iš karto po jo mirties valdos vėl padalintos tarp jo sūnų.

Kapujos naujas suklestėjimas siejamas su trimis Pandulfo IV valdymais XI a. pirmoje pusėje. Šis valdovas bandė sudaryti sąjungą su graikiškomis pajūrio hercogystėmis ir gauti tinkamą priėjimą prie jūros. Jo valdymą žymėjo nuolatiniai konfliktai su dvasininkais bei kitomis langobardų valstybėmis, todėl tiek valstybė, tiek miestas silpo.

## Normanų valda
Nuo 1029 m. šalia Kapujos egzistavo Aversos grafystė - pirmoji valdą, kurią užvaldė normanai pietų Italijoje. Vėliau normanų įtaka ir valdos Italijos pietuose didėjo. Pasinaudodamas Kapujos nusilpimu 1058 m. Aversos grafas Ričardas užėmė Kapujos kunigaikštystę, paversdamas ją normanų valdoma valstybe. Ji tapo galinga žaidėja vidurio Italijoje, sugebėjusia konkuruoti su popiežiais ir netgi pasiglemžti dalį Popiežiaus valstybės. Tokiu būdu Kapuja tapo pagrindine konkurente kitai normanų valstybei - Apulijos ir Kalabrijos hercogystei.

Po Jordano I mirties 1090 m. prasidėjo įpėdinystės krizė, nes vietos gyventojai nenorėjo normanų kilmės valdovo ir iškėlė langobardų kilmės Lando IV. Normanų valdžia atkurta tik su Apulijos hercogo pagalba, kas įtraukė Kapują į Apulijos orbitą. Iki 1155 m. valstybė galutinai prijungta prie Sicilijos karalystės.
Paralis (Čilė)

**Paralis** – miestas vidurio Čilėje, Maulės regione, 40 km į pietus nuo Linareso, 97 km į pietus nuo Talkos miestų, antras pagal dydį Linareso provincijoje.

Paralis žinomas kaip Nobelio literatūros premijos laureato Pablo Neruda gimimo vieta.

## Istorija
Miestas buvo įkurtas 1795 m. Peru vicekaraliaus Ambrosijaus O’Higinso.

## Šaltiniai
Dumblelis (Molėtų r., Mindūnų sen.)

**Dumblelis** – ežeras Lietuvoje, Molėtų rajone, 5 km į pietryčius nuo Mindūnų, šalia Apkartų kaimo. Ežero ilgis iš vakarų į rytus – 0,16 km, plotis – iki 0,1 km. Altitudė 145,8 m. Krantai žemi, pelkėti, apaugę medžiais ir krūmais. Ežerą supa Bitliškės miškas, tik šiaurrytinėje pakrantėje plyti pievos. Vakaruose per pelkę išteka upeliukas į už 60 m telkšantį Baltųjų Lakajų ežerą (Žeimenos upės baseinas).

## Šaltiniai
Viazynka

**Viazynka** () – kaimas vidurio Baltarusijoje, Minsko srityje, prie Viazynkos upės, pusiaukelėje tarp Maladečinos ir Minsko, 8 km į pietvakarius nuo Radaškonių. Yra elektrinio traukinio stotelė (Minskas – 38 km, Maladečina – 40 km). 2010 m. buvo 341 gyventojas.

Daugiausiai kaime stūkso senų sodybinių trobų, yra pastatyta šiuolaikinių namų. Centriniai komunaliniai tinklai (vandentiekio, gamtinių dujų) neįrengti – žmonės naudojasi vandens gręžiniais ir šuliniais, vietine kanalizacija. Centrinėje gatvėje paklotas asfaltas. Kaime yra mokykla, poliklinika, paštas, biblioteka.

## Parkas–draustinis „Viazynka“

Viazynka yra baltarusių liaudies rašytojo Jankos Kupalos gimtinė. Jo sodyboje įkurtas memorialinis muziejus su etnografine ekspozicija, 21 ha atminimo parku–draustiniu „Viazynka“, pastatytas paminklas rašytojui. Per J. Kupalos gimtadienį rengiamos tradicinės (nuo 1972 m.) poezijos, dainų ir amatų šventės, vyksta Baltarusijos universiteto studentų–filologų sąskrydžiai. Sodyba įtraukta į daugelį turistinių maršrutų, kasmet čia apsilanko apie 100 tūkst. turistų.

## Istorija

Šalia kaimo, prie upės, rastas II–V a. brūkšniuotosios keramikos kultūros pilkapis.

Pirmas rašytinis kaimo paminėjimas – 1528 m. Minsko valsčiaus Viazynkos palivarkas iki 1815 m. priklausė Przeździecki šeimai, po jų - Zambrzycki. Bajoras Stanislav Zambrzhitsky (1823-1907) buvo kraštotyrininkas, folkloristas. Kadangi sirgo, buvo neįgalus, savo palivarką nuomojo. Jis domėjosi apylinkių praeitimi, pirmasis aprašė vietinius piliakalnius. 1909 m. palivarke buvo keturi kiemai ir 26 gyventojai.

1920–1930 m. čia gyveno baltarusių etnografė ir folkloristė A. I. Svinevič, kuri apylinkėse užrašinėjo liaudies dainas, rengė tautinių drabužių ir audinių parodas Radaškonyse, Maladečinoje, Vilniuje, tyrinėjo A. Mickevičiaus kūrybą. 

Nuo 1920 m. kaimas priklausė Vidurinei Lietuvai, nuo 1922 m. – Lenkijai. Antrojo pasaulinio karo pradžioje prijungtas prie Baltarusijos TSR. 

1972 m. Jankos Kupalos 90–mečio jubiliejaus proga buvęs Viazynkos palivarkas,  Veremeikų, Gurnavičių ir Seledčykų kaimai buvo sujungti į vieną Vyazenkos kaimą.

1997 m. Viazynkoje buvo 428 gyventojai, 1999 m. – 390 gyventojų.

## Šaltiniai
Duobulis (Molėtų r., Mindūnų sen.)

**Duobulis** – ežeras Lietuvoje, Molėtų rajone, 8 km į šiaurės rytus nuo Mindūnų, Labanoro girioje. Ežero ilgis iš šiaurės vakarų į pietryčius – 0,48 km, plotis – iki 0,12 km. Altitudė 158,3 m. Krantai aukšti, ištisai apaugę medžiais. Pietinėje pakrantėje plyti pievos, įsikūręs Žičkų kaimas, kiek atokiau į vakarus – Kraujelių kaimas. Ežeras nenutekantis, priklauso Stirnių ežero baseinui (Žeimenos upės baseinas). Šiaurrytiniu krantu eina riba su Švenčionių rajonu.

## Šaltiniai
Dreanas

**Dreanas** (, ) – mažas pakrantės miestas šiaurės rytų Alžyre, Anabos vilajoje, 25 km į pietus nuo Anabos miesto.

Prancūzijos valdymo metu 1913 m. šiame mieste gimė Alberas Kamiu – prancūzų filosofas ir rašytojas, egzistencializmo atstovas.

## Šaltiniai
Duobulis (Molėtų r., Čiulėnų sen.)

**Duobulis** – ežeras Lietuvoje, Molėtų rajone, 5 km į šiaurės rytus nuo Toliejų, Poviliškio miške. Ežero ilgis iš šiaurės vakarų į pietryčius – 0,45 km, plotis – iki 0,12 km. Altitudė 147,2 m. Krantai aukšti, ypač pietvakarinis krantas, ištisai apaugę medžiais. Šiaurės vakaruose išteka upeliukas link Šilagužio ežero (Virintos upės baseino upelio V-3 baseinas).

## Šaltiniai
Ukrainos futbolas 2019–2020 m.

**[[Ukraina|Ukrainos]] futbolo varžybos [[2019]]–[[2020]] m.**
*  prasidėjo 2019 m. liepos 28 d., o baigėsi 2020 m. liepos 19 d; (Buvo sustabdytos dėl pandemijos.)
* s turnyras prasidėjo 2019 m. rugpjūčio 20 d., finalas įvyko 2020 m. liepos 8 d. (Buvo nukeltas dėl pandemijos.)

## 2019–2020 m. Premjer liha
* **Premjer liha** – pirmos pakopos, elito divizionas, aukščiausioji futbolo lyga.
* Dalyvavo 12 ekipų.

### I etapas

### Galutinė komandų rikiuotė
; Stipriųjų grupė
*  **[[FK Šahtar Donecʹk|Donecko „Šahtar“]]** tapo čempionais ir pateko į čempionų lygos atrankas. 
* **[[FK Dinamo Kiïv|Kijevo „Dinamo“]]** užėmė antrą vietą ir pateko į čempionų lygos atrankas.
* Dar trys komandos pateko į Eurpos lygos turnyro atrankas.

;Silpnųjų grupė

* **[[FK Karpati Lʹvìv|Lvovo „Karpati“]]** sezono pabaigoje turėjo finansisnių problemų, žaidėjai nebevyko į rungtynes, dėl to komanda buvo pašalinta iš Premjer lygos.

## 2019–2020 m. Pirma lyga
* **Pirma lyga** – antros pakopos futbolo pirmenybės. 
* Dalyvavo 16 komandų.

: FK Ruch Lʹvìv prieš sezoną oficialiai persikėlė į Lvivą.
: FK Čerkaščina prieš sezoną iš Bilozirijos persikėlė į Čerkasus.

### Galutinė komandų rikiuotė
* Pirmenybių nugalėtojais tapo FK Minaj; pateko į 2020/21 m. Premjer lygą.
* Antrą vietą iškovojo FK Ruch Lʹvìv; pateko į 2020/21 m. Premjer lygą.
* Trečioje vietoje liko FK Inhulec; pateko į 2020/21 m. Premjer lygą.
* Trys komandos po sezono iškrito iš Pirmos lygos.

## 2019–2020 m. [[Ukrainos futbolo taurė]]
* **[[Ukrainos futbolo sistema|Ukrainos futbolo]] taurė** – pagrindinis futbolo taurės turnyras Ukrainoje.
* Turnyrai kasmet vyksta nuo 1992 m.
* **[[FK Dinamo Kiïv|Kijevo „Dinamo“]]** finale nugalėjo tik po baudinių serijos ir šalies futbolo iškovojo taurę.(EN)
### Finalo rungtynės
----


## Išnašos

## Nuorodos
* RSSSF duomenų bazė;
: RSSSF: čempionų sąrašas
: RSSSF: Ukrainos futbolo taurės finalai
: RSSSF; Supertaurės rungtynės
* Oficiali svetainė Ukrainos Premjer lyga.
* informacija  iš campeones.ua.
Duobys (Molėtų r., Balninkų sen.)

**Duobys** – ežeras Lietuvoje, Molėtų rajone, 8,5 km į rytus nuo Balninkų. Ežero ilgis iš šiaurės vakarų į pietryčius – 0,37 km, plotis – iki 0,23 km. Altitudė 137,6 m. Krantai žemi, apaugę siauru medžių ruožu. Aplinkui plyti dirbami laukai. Rytuose įteka upelis iš netoliese telkšančio Saločio ežero, o šiaurės vakaruose išteka 25 m ilgio upeliukas link Gruodžio ežero (Virintos upės intako Alantos baseinas). Aplink ežerą įsikūręs Gruodžių kaimas. Veikia kaimo turizmo sodyba. Pietrytine pakrante eina kelias .

## Šaltiniai
Tracy Chapman

**Tracy Chapman** (g. 1964 m. kovo 30 d.) – amerikiečių atlikėja, dainų autorė, sulaukusi populiarumo dėl tokių muzikos hitų kaip „Fast Car“, „Give Me One Reason“, taip pat „Talkin' 'bout a Revolution“, „Baby Can I Hold You“, „Crossroads“, „New Beginning“ bei „Telling Stories“. Jos įrašai yra tapę multiplatininiais, taip pat yra laimėjusi keturis Grammy apdovanojimus.

Pradėjo karjerą 1987 m. pasirašiusi kontraktą su „Elektra Records“, o kitais metais išleido kritikų palankiai įvertintą debiutinį albumą savo vardu „Tracy Chapman“, kuris tapo multiplatininiu ir pasaulinio masto hitu. Kitais metais išleido antrąjį albumą, pavadintą „Crossroads“, kuris pelnė vieną nominaciją Grammy apdovanojimui. Vėlesnis, ketvirtasis albumas „New Beginning“ pelnė jau ketvirtąjį apdovanojimą. 

## Diskografija
**Studijiniai albumai**

* 1988: *[[Tracy Chapman (albumas)|Tracy Chapman]]*
* 1989: *Crossroads*
* 1992: *Matters of the Heart*
* 1995: *New Beginning*
* 2000: *Telling Stories*
* 2002: *Let It Rain*
* 2005: *Where You Live*
* 2008: *Our Bright Future*

## Šaltiniai
Konstantinovas (Riazanės sritis)

**Konstantinovas** () – kaimas Rusijoje, Riazanės srityje, įsikūręs ant aukšto Okos upės kranto, 43 km į šiaurės vakarus nuo Riazanės. 2010 m. jame gyveno 357 žmonės.

Konstantinovas garsus kaip žymaus rusų poeto Sergejaus Jesenino (1895–1925) gimtinė. Čia jis praleido vaikystę ir jaunystę. Kaimo viduryje įkurtas S. Jesenino memorialinis muziejus.

Stovi XVIII–XIX a. sandūros vienaukščiai dvaro rūmai su mediniu mezoninu, svirnas. Veikia klasicistinė Kazanskaja cerkvė, pastatyta 1779 m., restauruota 1964 m., Šv. Dvasios koplyčia (XIX a.), atstatyta 2002 m.

## Istorija

Konstantinovo istorija skaičiuoja apie 400 metų. Pirmą kartą paminėtas 1619 m. Tuomet priklausė caro šeimai. Po kelių dešimtmečių atiteko kilmingoms rusų šeimoms. Dvarą valdė kunigaikščiai Myščeckiai, Naryškinai, Golycinai, Olsufjevai. Nuo 1897 m. dvarą valdė Maskvos pirklys I. P. Kulakovas (m. 1911), o iki 1917 m. – jo duktė L. I. Kulakova (1886–1937), ištekėjusi už filologijos profesoriaus N. P. Kašino.

Po Spalio revoliucijos, 1918 m. sausį, dvarininkai buvo iškeldinti, rūmuose įkurdinta vaikų prieglauda. 1933 m. dvaro parke pastatyta kaimo mokykla, dvare apsigyveno mokytojų šeimos. 1965–1969 m. dvarvietėje veikė gyventojų buitinio aptarnavimo kombinatas (siuvimo, avalynės cechai, kirpykla, stalių dirbtuvės).

1969 m. dvaro sodyboje prasidėjo naujas etapas – ji perduota steigiamam valstybiniam S. Jesenino muziejui–draustiniui. Po kapitalinio remonto ir restauracijos darbų dvaras įgavo pirmykštę XX a. pradžios išvaizdą. 1995 m. jame įsikūrė poemos „Ana Snegina“ muziejus – vienas iš nedaugelio pasaulyje, skirtų vienam literatūros kūriniui ir jo prototipui – L. I. Kašinai.

Dvarą Konstantinove lankė poetas S. Jeseninas, dailininkas Leonidas Pasternakas ir daugelis kitų kultūros ir meno veikėjų. Maskvos Tretjakovo galerijoje eksponuojamas L. Pasternako paveikslas „Pasirengimas šokiui“, kuriam pozavo dvarininkų Kašinų vaikai, D. Levickio tapytas kunigaikščio A. M. Golicyno portretas. Dvaro šeimininkų ir svečių epistoliarinis palikimas saugomas Literatūros ir meno archyve Maskvoje.


RybnoeDistrict 06-13 Konstantinovo village 11.jpg|Kašinos dvaras Konstantinove
Интерьер дома Кашиной 2.jpg|Ekspozicija Kašinos dvare
RybnoeDistrict 06-13 Konstantinovo village 06.jpg|S. Jesenino troba
RybnoeDistrict 06-13 Konstantinovo village 07.jpg|Muziejinė troba
Константиново. Церковь Казанской иконы Божией Матери.jpg|left|Cerkvė


## Bibliografija

* Солженицын А. И. На родине Есенина // Собрание сочинений в 30 томах. – М.: Время, 2006. – Т. 1. Рассказы и крохотки

## Šaltiniai
Kiškeliškio dvaras

**Kiškeliškio dvaras** – Ukmergės rajone, Siesikų seniūnijoje.

Dvaro sodybos fragmentai – vadinamojo „plytų stiliaus“ dviaukštis statinys, su dekoratyviniais plytų elementais, jau be langų.

Dvaro sodyba kūrėsi nuo XIX a. antrosios pusės. Rūmus mūsų laikais apgadino silikatinių plytų priestatas. Išliko dvaro laikotarpio prievaizdo namas, daržinė. Sodyboje pristatyta daug kolūkio laikotarpio statinių. Dabar – privati nuosavybė.

## Galerija

Kiškeliskio_dvaro_rumai_2.jpg|Kiškeliskio dvaro rūmai
Kiškeliskio_dvaro_rumai_3.jpg|Kiškeliskio dvaro rūmai
Kiškeliskio_dvaro_rumai_4.jpg|Kiškeliskio dvaro rūmai
Kiškeliskio_dvaro_rumai_5.JPG|Kiškeliskio dvaro rūmai
Kiškeliskio_dvaro_rumai_6.JPG|Kiškeliskio dvaro rūmai
Kiškeliskio_dvaro_rumai_7.JPG|Kiškeliskio dvaro rūmai
Kiškeliskio_dvaro_rumai_8.JPG|Kiškeliskio dvaro rūmai


## Šaltiniai